Diari Oficial de la Generalitat Valenciana


Sumari del DOGV 6325, del 04-08-2010 (2010/8930)

DECRET 114/2010, de 30 de juliol, del Consell, pel qual es procedix a l'adequació terminològica en l'àmbit de les persones amb discapacitat.
--------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/07/30/114/dof/vci/html**

### Dades del document

Número de DOGV
:   6325

Data del DOGV
:   04-08-2010

Secció del DOGV
:   I. DISPOSICIONS GENERALS

Número del document
:   2010/8930


Data del document
:   30-07-2010

Organisme emissor
:   Conselleria de Benestar Social

Tipus de document
:   Decret

Descriptors 

:   * document oficial
    * discapacitat
    * igualtat de tracte
    * legislació

DECRET 114/2010, de 30 de juliol, del Consell, pel qual es procedix a l'adequació terminològica en l'àmbit de les persones amb discapacitat. [2010/8930]  
Preàmbul  
La Generalitat té atribuïda, amb caràcter d'exclusiva, la competència en matèria de persones amb discapacitat, d'acord amb el que disposa l'article 148.1.20 de la Constitució, en relació amb l'article 49.1.24 i 27 de l'Estatut d'Autonomia. El mateix Estatut d'Autonomia, des del seu preàmbul fins al seu text articulat, remet als termes de «discapacitat», «persones amb discapacitat» o «persona afectada per discapacitat» per a concretar l'àmbit personal de la competència. Això suposa, en concordança amb el que establix l'article 49 de la Constitució, el reconeixement que els drets reconeguts en l'específic àmbit de les persones amb discapacitat han patit una ràpida evolució, motivada, entre altres factors, per la seua vinculació a altres drets, fonamentalment per la seua connexió amb el principi de dignitat de la persona (article 10 de la Constitució). Esta transformació abasta des de la pròpia denominació de l'element personal, que abandona, per inapropiat, d'acord amb els nous criteris d'aplicació, el terme «disminuïts», per a substituir-lo pel de «persones amb discapacitat».  
Este canvi, arreplegat expressament i precisament en l'Estatut d'Autonomia, va ser incorporat prompte a les disposicions legals que, en l'àmbit de les persones amb discapacitat, han anat emanant de Les Corts. Així, la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana; la Llei 1/1998, de 5 de maig, de la Generalitat, d'Accessibilitat i Supressió de Barreres Arquitectòniques, Urbanístiques i de la Comunicació; la Llei 7/2001, de 26 de novembre, de la Generalitat, Reguladora de la Mediació Familiar en l'àmbit de la Comunitat Valenciana; la Llei 11/2003, de 10 d'abril, de la Generalitat, sobre l'Estatut de Persones amb Discapacitat, o la Llei 12/2003, de 10 d'abril, de la Generalitat, sobre Gossos d'Assistència per a Persones amb Discapacitats.  
En l'àmbit reglamentari, la pràctica totalitat de les disposicions emanades del Consell des de 1993 arrepleguen els termes de «discapacitat» o «persona amb discapacitat». A manera d'exemple, el Decret 23/1993, de 8 de febrer, del Consell, pel qual regula els preus públics corresponents a centres i servicis de l'Institut Valencià de Servicis Socials; el Decret 10/1996, de 16 de gener, del Consell, pel qual es crea la figura del Defensor del Discapacitat; el Decret 8/1996, de 4 de juny, del president de la Generalitat, pel qual s'adscriuen a la Conselleria de Treball i Afers Socials les funcions relatives a estimulació precoç de discapacitats; el Decret 5/2000, d'11 de gener, del Consell, pel qual es crea la Comissió Interdepartamental per a la Integració Social de les Persones amb Discapacitat; el Decret 152/2001, de 10 de juliol, del Consell, pel qual es constituïx l'entitat de dret públic Institut Valencià d'Atenció als Discapacitats (IVADIS),o els més recents Decret 167/2006, de 3 de novembre, del Consell, pel qual es desplega la Llei 12/2003, de 10 d'abril, de la Generalitat, sobre Gossos d'Assistència per a Persones amb Discapacitats; o el Decret 182/2006, d'1 de desembre, del Consell, pel qual s'establixen les condicions i els requisits específics per a l'autorització dels habitatges tutelats per a persones amb discapacitat o amb malaltia mental crònica. No obstant això, perduren disposicions en què encara s'utilitza la denominació de minusvalidesa, sobretot les relatives al reconeixement d'esta situació (ordres de 19 de novembre de 2001 i 21 de novembre de 2003, de la Conselleria de Benestar Social).  
En el mateix ordre de coses, la disposició addicional huitena de la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, regula esta adequació terminològica respecte dels vocables «minusvàlids» i «persones amb minusvalidesa».  
Així doncs és procedent, no obstant el que s'ha assenyalat més amunt, establir, amb caràcter general, una adequació terminològica de les disposicions de la Generalitat d'àmbit reglamentari que encara arrepleguen, fonamentalment les que es referixen a la valoració del grau de discapacitat, encara que siga amb caràcter residual, el terme «minusvalidesa», «minusvàlid» o «persona amb minusvalidesa».  
Per tot això, complits els tràmits processals previstos en l'article 43 de la Llei del Consell, oïts els representants dels sectors afectats, a proposta de la consellera de Benestar Social, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 30 de juliol de 2010,  
DECRETE  
Article únic. Adequació terminològica  
1. Les referències contingudes en totes les normes reglamentàries de la Generalitat produïdes en l'àmbit competencial de l'atenció a les persones amb discapacitat s'adequaran als criteris següents:  
a) Totes les referències al terme «minusvalidesa» se substituïxen pel de «discapacitat».  
b) Totes les referències als termes «minusvàlid» o «minusvàlida» se substituïxen pel de «persona amb discapacitat».  
2. Les resolucions, actes administratius i la resta de documentació de les administracions públiques, en l'àmbit de la Comunitat Valenciana, empraran els termes «discapacitat» o «persona amb discapacitat».  
DISPOSICIÓ FINAL  
Única. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 30 de juliol de 2010  
El president de la Generalitat,  
FRANCISCO CAMPS ORTIZ  
La consellera de Benestar Social,  
ANGÉLICA SUCH RONDA


Còpia Permalink ELI